отрасъла е предоставила ползи с оглед на разликата между цените, заплащани от производителите на биодизел на вътрешния пазар при покупката от местни източници, и референтна стойност, основана на преобладаващите пазарни условия на пазара за СПМ.
 (196)
 Комисията счете, че тази разлика е довела до полза за индонезийските производители на биодизел, които са можели да се снабдяват с основните суровини за своя производствен процес на цена, по-ниска от цената на световния пазар. Този сравнителен метод също така гарантира, че няма двойно отчитане на други видове субсидии, които са изравнени в настоящото разследване и също предоставят подпомагане на доходите/ценова подкрепа на индонезийските производители на биодизел.
 (197)
 Покупните цени трябваше да бъдат сравнени с подходяща референтна стойност. Съгласно член 6, буква г) от основния регламент адекватността на възнаграждението се определя в зависимост от преобладаващите пазарни условия за въпросния продукт или услуга в държавата на предоставяне (т.е. Индонезия), включително цена, качество, наличност, възможности за маркетинг, транспортиране и други условия на покупката (52).
 (198)
 Комисията счете, че експортните цени FOB на СПМ от Индонезия за останалата част от света, както са посочени в статистическите данни за износа на Индонезия, са подходяща референтна стойност, тъй като са определени въз основа на принципите на свободния пазар, отразяват преобладаващите пазарни условия в Индонезия, и не са изкривени от правителствена намеса. Комисията стигна до това становище, тъй като вносът на СПМ в Индонезия е бил незначителен и следователно не е представителен, поради което тя не беше в състояние да определи неизкривена цена за СПМ на вътрешния пазар. Освен това Комисията счете, че използваната референтна стойност е най-близкият аналог на евентуалната неизкривена цена на индонезийския пазар, ако нямаше намеса от страна на ПИ. И накрая, Комисията анализира и други възможни референтни стойности, като например цената CIF на СПМ в пристанище Ротердам. Тъй като тази цена се отнася за смес от СПМ с произход от много държави, различни от Индонезия, Комисията я счете за по-малко подходяща референтна стойност, що се отнася до преобладаващите пазарни условия в Индонезия. Във всеки случай Комисията отбеляза, че разликата в цените между различните референтни стойности е минимална.
 (199)
 Комисията изчисли средната месечна стойност за РП на експортните цени FOB от Индонезия за световния пазар и счете, че така изчислените цени са най-близкия и надежден аналог на неизкривени цени на СПМ на вътрешния индонезийски пазар.
 (200)
 След това Комисията сравни цената на СПМ на вътрешния пазар, плащана от индонезийските производители, с референтната стойност, изчислена както е обяснено в съображение 199.
 (201)
 Общият размер на разликата представлява „икономията“, от която са се възползвали индонезийските производители на биодизел, които са закупували СПМ на индонезийския вътрешен пазар на изкривени цени в сравнение с цената, която биха платили при липсата на изкривявания. И накрая, този общ размер представлява ползата за индонезийските производители от мерките на ПИ през разследвания период.
 3.3.3.9. Специфичност
 (202)
 Наборът от мерки на ПИ са били насочени към определени отрасли, включително националната промишленост за производство на биодизел. Действително, макар че изкривяванията при СПМ са донесли ползи и по отношение на продукти надолу по веригата, различни от биодизел, ползата